ITD ยังสดใส
ITD เผยในไตรมาส 2 ปีนี้ บริษัทจะมีมูลค่างานในมือ (Backlog) จำนวนมากถึง 3.7 แสนล้านบาท เนื่องจากบริษัทจะมีการเซ็นสัญญารับงานที่ชนะการประมูลกว่า 1.7 แสนล้านบาท ซึ่งมูลค่างานส่วนใหญ่มาจากเหมืองโปแตช และเหมืองบอกไซต์ ซึ่งมีมูลค่ารวมประมาณ 1 แสนล้านบาท
18 เม.ย. 2558

มีข้อมูลจากผู้บริหาร ของ บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ระบุว่า ภายในไตรมาส 2 ปี 58 บริษัทจะมีมูลค่างานในมือ (Backlog) จำนวนมากถึง 3.7 แสนล้านบาท เนื่องจากบริษัทจะมีการเซ็นสัญญารับงานที่ชนะการประมูล มูลค่ารวมกว่า 1.7 แสนล้านบาท ซึ่งมูลค่างานส่วนใหญ่มาจากเหมืองโปแตช และเหมืองบอกไซต์ ซึ่งมีมูลค่ารวมประมาณ 1 แสนล้านบาท
นอกจากนี้บริษัทเตรียมยื่นประมูลงานจากภาครัฐ มูลค่ารวม 4-5 แสนล้านบาท ประกอบด้วย โครงการรถไฟทางคู่ โครงการมอเตอร์เวย์ โครงการรถไฟฟ้าสายสีส้ม เหลือง ชมพู รวมถึงโครงการสุวรรณภูมิ เฟส 2  รวมถึงเตรียมเข้าร่วมประมูลโครงการรถไฟฟ้าไทย-จีนที่มีมูลค่ารวมประมาณ 4 แสนล้านบาท คาดเริ่มดำเนินการเฟสแรก มูลค่า 2 แสนล้านบาท ในปลายปีนี้ ทั้งนี้ ล่าสุดบริษัทได้ยื่นประมูลงานรับเหมาก่อสร้างเหมืองถ่านหินในโครงการแม่เมาะเฟส 8 มูลค่า 26,900 ล้านบาท คาดจะรู้ผลการประมูลภายใน 2-3 เดือนนี้
ด้านโครงการเขตเศรษฐกิจพิเศษทวาย คาดว่าจะเริ่มเซ็นสัญญาสิทธิสัมปทานเพื่อเริ่มดำเนินการพัฒนานิคมอุตสาหกรรม เฟสแรก 45 ตารางกิโลเมตรในช่วงเดือนเมษายนถึงเดือนพฤษภาคม 2558 นี้ โดยจะมีพื้นที่สำหรับขายรวม 18,000 ไร่ โดยขณะนี้มีลูกค้ารายใหญ่ 1 ราย เข้ามาจองแล้วกว่าครึ่งหนึ่งของจำนวนพื้นที่ทั้งหมด ซึ่งโครงการดังกล่าวรับเฉพาะการขายที่ดินจะมีมูลค่ากว่า 50,000 ล้านบาท โดยบริษัทถือหุ้น 50% กับบริษัท สวนอุตสาหกรรมโรจนะ จำกัด (มหาชน) หรือ ROJNA
ข้อมูลข้างต้น จากการที่ผู้บริหารได้กล่าวไว้ หากเดินหน้าลุยได้ ก็จะทำให้บริษัทเติบโตได้ดีอยู่
 
ขณะที่ผลการดำเนินงานสำหรับปี สิ้นสุดวันที่ 31 ธันวาคม 2557 บริษัทมีรายได้รวมขยับขึ้นมาอยู่ที่ 47,973.28 ล้านบาท จากงวดเดียวกันของปีก่อน 43,913.08 ล้านบาท เป็นผลมาจากรายได้จากการให้บริการรับเหมาก่อสร้างเพิ่มขึ้น แต่ทางกลับกันบริษัทมีกำไรลดลงเหลือ 522.15 ล้านบาท หรือ 0.1062 บาทต่อหุ้น จากงวดเดียวกันของปีก่อน 907.37 ล้านบาท หรือ 0.2043 บาทต่อหุ้น
สิ่งสำคัญ คือ เมื่อวิเคราะห์ฐานะทางการเงินเพื่อเป็นตัวแปรในการตัดสินใจสำหรับลงทุนพบว่า ฐานะทางการเงินของบริษัทยังคงแข็งแกร่งมาก เพราะบริษัทมีสินทรัพย์หมุนเวียนมากถึง 40,835.03 ล้านบาท เมื่อนำมาเทียบกับหนี้สินหมุนเวียนเพียง 38,529.81 ล้านบาท ได้ค่า CURRENT RATIO อยู่ที่ระดับ 1.06 เท่า แสดงว่า สภาพคล่องทางการเงินดีมากพอสมควร
ส่วนปัญหาหนี้สินของบริษัทยังไม่มีอะไรน่าเป็นห่วง แม้ว่าบริษัทมีหนี้สินรวม 58,331.65 ล้านบาท เมื่อนำมาเทียบกับส่วนของผู้ถือหุ้น 15,425.17 ล้านบาท ได้ค่า D/E อยู่ที่ระดับ 3.79 เท่า เพราะถือว่าเป็นหนี้ในการลงทุนในงานประมูล แต่เชื่อว่าปัญหาส่วนนี้บริษัทจะรีบดำเนินการอีกไม่ช้า เนื่องจากบริษัทยังทำกำไรได้อย่างแข็งแกร่ง จึงไม่มีอะไรต้องเป็นห่วง
สำหรับหุ้น ITD ยังถือว่ายังเป็นหุ้นเด่นในกลุ่มอสังหาริมทรัพย์และก่อสร้างที่นักลงทุนไม่ควรมองข้าม!!
…
 
ผู้ถือหุ้นรายใหญ่
1. นายเปรมชัย กรรณสูต 876,233,726 หุ้น 16.60%
2. นางนิจพร จรณะจิตต์ 386,021,640 หุ้น 7.31%
3. นายจักรพันธุ์ วชิรพงศ์ 195,400,000 หุ้น 3.70%
4. นายวิชัย วชิรพงศ์ 170,420,700 หุ้น 3.23%
5. บริษัท ไทยเอ็นวีดีอาร์ จำกัด 141,592,696 หุ้น 2.68% 
 
รายชื่อกรรมการ
1.นายฉัตรชัย บุณยะอนันต์  ประธานกรรมการ
2.นายเปรมชัย กรรณสูต กรรมการผู้จัดการ
3.นางนิจพร จรณะจิตต์กรรมการ
4.นายยุทธชัย จรณะจิตต์กรรมการ
5.นายไผท ชาครบัณฑิต กรรมการ